*Tämä artikkeli käsittelee tietä Etruriassa. Muista merkityksistä, katso täsmennyssivu.*

**Via Aurelia** oli roomalainen tie, joka kulki Etrurian rannikolla ja johti Roomasta Pisaeen. Via Aemilia Scauri jatkoi tietä Liguriaan saakka.

Historia
--------

Via Aurelia rakennettiin noin vuonna 241 eaa. ja sai nimensä ("Aureliuksen tie") sen rakennuttaneesta kensori Gaius Aurelius Cottasta.

Nykyistä Via Aurelia Anticaa Roomassa.
Tie oli tärkeä tasavallan varhais- ja keskivaiheessa, koska se yhdisti Rooman Cosaan ja Pisaeen. Cosa oli tärkeä *colonia* ja sotilastukikohta Etruriassa. Pisae taas oli ainoa kunnollinen satama Genuan ja Rooman välillä, ja näin se oli tärkeä roomalainen laivastotukikohta sodissa liguureja, gallialaisia ja Karthagoa vastaan. Cicerolta käy ilmi, että Via Aurelia oli hänen aikanaan tunnettu ja yleisesti käytetty valtatie, ja hän mainitsee sen Via Cassian ja Via Flaminian ohella yhtenä niistä kolmesta tiestä, joiden kautta Roomasta pääsi Gallia cisalpinaan. Hän kuvaa tien kulkeneen Galliaan "Alemman meren" eli Tyrrhenanmeren kautta ("*ab infero maria Aurelia*").

Via Aemilia Scauri jatkoi Via Aureliaa Pisaesta Vada Sabataan ja Dertonaan vuonna 109 eaa. Jatke luettiin usein Via Aurelian nimen alle, vaikka tunnettiin myös Via Aemiliana. Augustuksen aikana samaa tietä jatkettiin Meri-Alppien juurelle saakka ja edelleen Gallia transalpinaan, ja *itinerarumeissa* myös tämä jatke eli Via Julia Augusta esiintyy Via Aurelian nimen alla. Joissakin piirtokirjoituksissa mainitaan, että Via Aurelia vetus, Via Aurelia nova, Via Cornelia ja Via Triumphalis kuuluivat yhteisen hallinnon alle.

Nykyisen Italian valtatie Strada Statale 1 kulkee samaa reittiä, ja sitä kutsutaan usein nimellä *La Via Aurelia*.

Reitti
------

Via Aurelia kulki Etruriassa ja lähes koko matkaltaan Tyrrhenanmeren rannikolla. Se sai alkunsa Roomasta kahdesta tiestä, joista toinen ylitti Tiber-joen Pons Aurelius -siltaa, joka sijaitsi nykyisen Ponte Siston paikalla, ja toinen Pons Aemilius -siltaa pitkin. Sitten tie nousi ylös Janiculum-kukkulalle, jossa se kulki Aurelianuksen muurien läpi Porta Aureliasta. Uudempi Via Aurelia nova kulki Leon muurien eteläpuolelta ja liittyi vanhaan Via Aurelia vetukseen nykyisessä Madonna del Riposossa.

Tämän jälkeen Via Aurelia suuntautui kaupungista länteen ja tuli Tyrrhenanmeren rannikolle lähellä nykyistä Palidoroa noin 20 roomalaisen mailin päässä Roomasta. Sitten se seurasi rannikkoa luoteeseen Cosaan ja Vada Volaterranaan ja lopulta Pisaeen. Via Aemilia Scauri jatkoi tietä Pisaesta tai joidenkin näkemysten mukaan jo Vada Volaterranasta.

Via Aurelian reitti.
Tien asemapaikat ja niiden väliset etäisyydet olivat:

| Kaupunki tai muu asema | Nykyinen paikka | Etäisyys edellisestä |
| --- | --- | --- |
| mailia | km (n.) |
| Rooma | Rooma |  |
| Lorium | Castel di Guido | 12 | 17,7 |
| Baebiana |  | 10 | 14,8 |
| Ad turres |  |
| Pyrgi | Santa Severa | 12 | 17,7 |
| Castrum novum | Castronovani | 8 | 11,8 |
| Centumcellae | Civita Vecchia | 5 | 7,4 |
| Martanum |  | 10 | 14,8 |
| Forum Aurelii |  | 24 | 35,5 |
| Cosa | Ansedonia | 25 | 37,0 |
| Telamon |  | 22 | 32,5 |
| Ad lacum Aprilem |  |
| Salebro |  | 12 | 17,7 |
| Manliana |  | 9 | 13,3 |
| Populonia |  | 12 | 17,7 |
| Vada Volaterrana | Vada | 25 | 37,0 |
| Ad fines |  | 18 | 26,6 |
| Ad Herculem |  |
| Pisae | Pisa | 12 | 17,7 |

Tien kokonaispituus Vada Volaterranaan oli 186 mailia eli noin 275 kilometriä ja Pisaeen 216 mailia eli noin 319 kilometriä. Suurin osa mainituista asemapaikoista ja kaikki etäisyydet ovat *Itinerarium Antonini Augustista*. *Tabula Peutingerianassa* asemapaikkoja on enemmän, mutta niiden väliset etäisyydet ovat virheellisiä tai usein jätetty kokonaan pois.

Lähteet
-------

1. 1 2  Via Aurelia *Pleiades*. Viitattu 16.1.2023.
2. 1 2 3 4 5 6 7 8  Smith, William: "Via Aurelia", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
3. 1 2 3 4  Platner, Samuel Ball & Ashby, Thomas: "Via Aurelia", *A Topographical Dictionary of Ancient Rome*. London: Humphrey Milford. Oxford University Press, 1929. Teoksen verkkoversio.
4. 1 2  Hornblower, Simon & Spawforth, Antony: *The Oxford Classical Dictionary*, s. 1185, 1594. 3rd ed.. Oxford University Press, 1996. (englanniksi)
5. ↑  Cicero: *Filippiläispuheet* (*Philippicae*) 12.9.
6. 1 2 3  Antonine Itinerary (Itinerarium Antonini Augusti) *ToposText*. Viitattu 16.1.2023.
7. ↑  Etäisyystaulukot on muodostettu sovittamalla yhteen tietoja eri *itinerariumeista*. Kilometrilukemat on laskettu niiden ilmoittamista roomalaisista maileista. Sekä maili- että kilometrilukemat ovat summittaisia.
8. ↑  Peutinger Table (Tabula Peutingeriana) *ToposText*. Viitattu 16.1.2023.

Aiheesta muualla
----------------

* Kuvia tai muita tiedostoja aiheesta **Via Aurelia** Wikimedia Commonsissa

Roomalaiset tiet

|  |  |
| --- | --- |
| Italiassa | Via Aemilia · Via Aemilia Scauri · Via Amerina · Via Annia · Via Antiatina · Via Appia · Via Ardeatina · Via Augusta Sallentina · Via Aurelia · Via Aurelia (Venetia) · Via Aurelia Aeclanensis · Via Caecilia · Via Campana · Via Cassia · Via Ciminia · Via Claudia Augusta · Via Claudia nova · Via Claudia Valeria · Via Clodia · Via Collatina · Via Cornelia · Via Domitiana · Via Flaminia · Via Flaminia militare · Via Fulvia · Via Gemina · Via Herculia · Via Julia Augusta · Via Labicana · Via Latina · Via Laurentina · Via Minucia · Via Nomentana · Via Ostiensis · Via Pompeia · Via Popil(l)ia · Via Popil(l)ia · Via Portuensis · Via Postumia · Via Praenestina · Via Quinctia · Via Salaria · Via Selinuntina · Via Setina · Via Severiana · Via Sublacensis · Via Tiberina · Via Tiburtina · Via Trajana · Via Valeria · Via Valeria (Sisilia) |
| Britanniassa | Akeman Street · Ermine Street · Fosse Way · Icknield Street · King Street · Watling Street |
| Muualla | (Via Agrippa) · Via Aquitania · Via Augusta · (Via Belgica) · Via Domitia · Via Egnatia · Via Flavia · Via Julia Augusta · Via maris · Via militaris · Via Nerva · Via nova · Via Pontica · (Via Raetia) · Via Trajana nova |